เอ็กซิมแบงก์จุกอกยอดสินเชื่อลดฮวบ
เอ็กซิมแบงก์สินเชื่อลดฮวบ หลังลดสินเชื่อรายใหญ่เน้นเอสเอ็มอี
9 ต.ค. 2555

เอ็กซิมแบงก์สินเชื่อลดฮวบ หลังลดสินเชื่อรายใหญ่เน้นเอสเอ็มอี
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ยอดสินเชื่อคงค้างของธนาคารได้ปรับลดลงมา สาเหตุที่ธนาคารได้ปรับลดสินเชื่อลูกค้าใหม่ โดยหันมาเน้นธุรกิจขนาดกลางและขนาดย่อม (เอสเอ็มอี) มากขึ้น และลดลูกค้ารายใหญ่ลงมา เพราะสินเชื่อขนาดใหญ่มีรายได้ดอกเบี้ยที่ต่ำ ขณะที่ลูกค้าเอสเอ็มอี ซึ่งมีขนาดสินเชื่อเล็กกว่าส่วนใหญ่เป็นสินเชื่อระยะสั้นตามรอบของการค้า จึงไม่สามารถชดเชยสินเชื่อรายใหญ่ได้
ทั้งนี้ สินเชื่อคงค้างของเอ็กซิมแบงก์ในช่วง 3 เดือนหลังลดลงอย่างต่อเนื่อง โดยรายของสำนักงานเศรษฐกิจการคลัง (สศค.) พบว่า ในเดือน พ.ค. 2555 มีสินเชื่อคงค้าง 65,678 ล้านบาท จากนั้นตัวเลขลดลงกระทั่งสิ้นเดือน ส.ค. ยอดคงค้างอยู่ที่ 63,928 ล้านบาท
นายคนิสร์ กล่าวว่า ขณะนี้รู้สึกเป็นห่วงลูกค้าของธนาคาร เพราะมีปัจจัยเสี่ยงรุมเร้าหลายด้านทั้งค่าเงินบาทที่แข็งค่าจากมาตรการผ่อนคลายเชิงปริมาณรอบ 3 (คิวอี) ของธนาคารกลางสหรัฐ รวมทั้งปัญหาเศรษฐกิจโลกที่ไม่เอื้ออำนวย ทำให้คำสั่งซื้อทั่วโลกลดลง ธนาคารจึงได้มีการหารือกับผู้ประกอบการในกลุ่มต่างๆ เกี่ยวกับปัญหาและอุปสรรคของการส่งออก
ล่าสุด ได้หารือเบื้องต้นกับสมาพันธ์ผลิตภัณฑ์ไลฟ์สไตล์ไทย ซึ่งประกอบไปด้วย 7 สมาคม อาทิ ของขวัญของชำร่วย อุตสาหกรรมของเล่น สินค้าตกแต่งบ้าน ซึ่งในช่วง 7 เดือนแรก ยอดการส่งออกลดลงถึง 4% โดยธนาคารจะเข้าไปช่วยเหลือด้านสภาพคล่องและเงินทุน พร้อมทั้งสนับสนุนให้ขยายตลาดในเอเชียทดแทนตลาดหลักอย่างสหรัฐและยุโรปที่ชะลอตัว